Een van die vermiste rugbyspelers opgespoor | Maroela Media
Die foto is kort na die tragedie in Blouwaterbaai geneem. Foto: NSRI
Die liggaam van een van die vyf rugbyspelers wat in die see by Port Elizabeth vermis geraak het, is by die Ngqura-hawe opgespoor, het die Oos-Kaapse polisie gesê.
"Ons het vandag omstreeks 11:30 een van die vermiste persone by die Ngqura-hawe opgespoor," het kaptein André Beetge gesê. "Die persoon is deur sy gesin uitgeken. Hy is die 21-jarige Anelisa Mbuzeli. Die Motherwell Rugbyklub se lede het Sondag in die baai vermis geraak, nadat hulle deur 'n sleurstroom die diepsee ingetrek is. Lewensredders het 15 persone gered.
'n Lid van die rugbyspan is na die strand teruggeneem, maar hy is op die toneel dood. Die span het glo ná rugbyoefening in die water gaan afkoel. Beetge sê die polisie sal die hawe-gebied as 'n verwysing gebruik om die ander vier persone, wat steeds vermis word, op te spoor. "Ons is oortuig dat ons die ander binnekort sal opspoor." Polisie het glo Dinsdag tydens 'n beradingsessie by die Swartkops Polisiestasie aan die naasbestaandes gesê dat hulle moet aanvaar dat hul vermiste gesinslede oorlede is. "Dit kan weke duur voordat hulle liggame uitspoel, en dit is moontlik dat hulle nooit opgespoor kan word nie," het hy gesê. Beraders en maatskaplike werkers is ontbied om die naasbestaandes en die slagoffers se medespelers te ondersteun.